Kanskje er den endelig kommet - våren. Jeg vet snart ikke hva jeg skal tro!? Det er tredje gang det blir mildvær nå og nå håper jeg at det ikke blir så mye mer snø som legger seg på bakken og kuldegrader på dagtid. Jeg ble jo skikkelig revet med i slutten av april da staudene begynte å komme opp av bakken og vårløkene ordentlig begynte å vise seg. Det var nesten ikke snø igjen på plenen. Jeg trodde på en tidlig vår.
Sånn så det ut 23 april - jeg hadde spadd snø utover for at snødeponiet (kan sees såvidt til venstre i bildet) skulle tine fortere.
Så fikk vi en kuldeperiode igjen. Ikke så uvanlig det, men jeg trodde ærlig talt ikke at det skulle bli full vinter. Mannen min hadde skiftet til sommerdekk på bilen! Det ble faktisk -8,5 grader ei natt.
Og når det først begynner her så varer det gjerne i mange uker. Folk ble rimelig desperate og sykt værsjuke. Ikke minst jeg.
Dø snø - døøøøøø!
Heldigvis hadde mannen min bestilt en ukestur til Alicante for mange måneder siden - så vi kunne rømme og unnslippe snøen litt i det minste. Gu så innmari deilig!
Så mandag den 9 mai, dagen etter vi kom hjem ble det erklært snørekord for mai med akkumulert 55 cm snø på 9 dager. Da hadde de ikke regnet med all snøen som kom siste uka i april. Så antakelig akkumulerte det ca 70-80 cm de to ukene!🙈
Fredag den 13 mai var det tint såpass igjen at jeg kunne begynne å rake plenen. Det er jo tungt arbeide, men sjelebot å bare kunne begynne å gjøre NOE i hagen.
Så var det pånytt å prøve å avherde de mest hardføre plantene. Tulipanene i potter fikk komme ut. De varer lenge når det er såpass kaldt.
Morellbuskene blomstrer voldsomt og jeg har etter beste evne prøvd å pollinere, men ingen slår innsektene i den jobben. I går tømte jeg utvannet, gammel kumøkk oppi pottene - for bladene ser klorotisk ut og jeg skjønner ikke hvorfor. Så jeg tenker det skal jammen ikke stå på foringa. Mulig jeg tar knekken på begge plantene, men de lever nå enda.
Alpeklematisene mine har stått under verandaen i potter i vinter og det har de heldigvis overlevd. Jeg skal bygge pergola i sommer som de skal få klatre på. Det er så deilig å se noe som skyter knopp.
Så kom nasjonaldagen - 17 mai, da man skal ut på gata i bunad og rusle rundt og kose seg. I stedet fikk vi nok en negativ værrekord i mai. Hva skal en si? Jeg satt og fyrte i peisen hele dagen. Gikk ikke ut.
Jeg tror det er vanskelig for de fleste å forstå hvor kaldt +0,1 grad er når det er vind og snø i tillegg - for man blir våt.
Men kalkulatoren kan regne ut hva 0 grader med 13m/s tilsier.... jo minus 7,9 grader.
Men nå......håper jeg det er over. I dag har det vært sol i hele dag og yr mener det skal være i allefall noen dager med tosiffrede grader fremover. Hvis det blir sånn, så kommer det til å eksplodere i grønt og stauder som fyker opp av jorda - for de er allerede på vei til tross for været.
Crocusene blomstret allerede enkelte steder for 4-5 uker siden, og nå blomstrer de fremdeles. De første vårløkene blomstrer med skarpe farger og nå lyser jammen blåveisen opp i skråningen også.
Tenk om vi hadde fått noen uker med litt over 10 grader, helst 15. Da hadde alt kommet skikkelig i gang med blomstring.
Jeg håper som alltid på en god sommer - men fasiten får jeg ikke før i september. Men med flere negative værrekorder både i fjor og hittil i år - så må det vel kunne bli litt varme og da snakker jeg om skarve 15 grader og sol. Jeg spør ikke om mer🙏
Lagt inn av Lena Brustad kl. torsdag, mai 19, 2022 4 kommentarer:
Etiketter: snø, snøsmelting, vinter, vår, vårblomstring, vårløker
Dette må bare dokumenteres!
Jeg trodde ALDRI at det skulle bli vår nå. Snøen smelter i rekordfart og det spirer i de opphøyde bedene med en gang snøen forsvinner. Det er bare drøye 2 uker siden jeg åpnet drivhussesongen og allerede er det for lite plass der inne. Jeg greier ikke helt å henge med. Roser, bærbusker og busker spirer i den kalde delen av drivhuset og snart skal jeg prøve meg som bie på morellbuskene igjen. I år har jeg beskåret de sånn at de ikke blir så massive og får så mye bladverk. Kanskje trekker de litt mindre vann.
Jeg har allerede begynt å avherde stemorsblomster og vårløker i krukke. Alt som kan komme seg ut nå - må bare ut.
I dag måket jeg frem grønnsakshagen - det gjorde jeg 9 mai i fjor! Det er bare så usannsynlig deilig å ikke henge flere måneder etter alle andre - føles det som.
Denne stemorsblomsten har jeg kjøpt. Mine som jeg har sådd er nesten i blomst nå. Så deilig med litt farge.
Disse violene har jeg også kjøpt og plantet i potter. Skal ha de sammen med tulipaner og andre vårløker.
Her står jueroser, stemor og vårløker til herding (drivhuset skal beises i sommer!)
Det spirer i bedene - til gartnerens stoooore glede. Nå - allerede nesten i midten av april.
Allium 'Purple Sensation' er godt på vei. Lurer på når de vil blomstre i år?
Stormarikåpen kommer med nye, små og friske blader
Rabarbraen titter opp i pallekarmen i grønnsakshagen. Jeg trodde den hadde råtnet!
Kuleprimulaene delte jeg i mange småplanter i fjor høst og plantet masse steder i bedene. De er så kjærkommen om våren der de står og funkler i friske farger når ingenting annet blomstrer. Sjekk den selvlysende grønnfargen!
Allerde 10 april spirte den røde orientvalmuen!!10 april!
Lavendelen ser fin og frisk ut der den tiner frem under snøen. Jeg var spent på om den ville finne seg tilrette på sin nye plass - ser bra ut så langt. Bare krysse fingre!
Julerose som jeg skal plante ut de snøen tiner først om våren. Jeg tester de ut litt forskjellige steder i hagen. Alle overlever og blomstrer så langt, men de blomstrer ikke før utpå sommeren.
Dette er en av mine sådde stemorsblomster. Er spent på hvordan blomsten blir. Disse heter Frizzle Sizzle Mix og er litt rufsete i kantene.
Sånn så det ut i hagen i formiddag. Det har enda tint ganske mye mer. Det er jo forferdelig stygt på denne tiden med den skitne snøen - men det gjør at det tiner fortere. I morgen skal vi visst få 10 grader og sol. Da blir det vel enda mer forskjell når jeg kommer hjem fra jobb.
Alle de opphøyde bedene har tint frem først - og får derfor forsprang og jorda blir tidligere varm og tørr. Har ikke begynt å rydde noe enda. Plutselig blir det kaldt igjen og minusgrader.
Har endelig fått tak i disse glasskulene som er sveiset inn i rustne holdere eller hva jeg skal kalle det.
Siden det er så lite farge på våren vil disse i grønt og turkis hjelpe på. I tillegg gir de litt høyde i bedene. Jeg fikk venninna mi, Runa, til å kjøpe de for meg hos Dyhre Gård og gartneri utenfor Moss. Nå gjelder det å få de med seg hjem når jeg skal til Oslo i om to uker.